Avainsanat



Avainsanat

1 Kumoamiskanne - Yhteisöjen tuomioistuinten toimivalta - Päätös, jossa evätään yleisön oikeus tutustua Euroopan unionista tehdyn sopimuksen V osastoa koskeviin neuvoston asiakirjoihin

(EY:n perustamissopimuksen 151 artiklan 3 kohta ja 173 artikla (joista on muutettuina tullut EY 207 artiklan 3 kohta ja EY 230 artikla); Euroopan unionista tehdyn sopimuksen J.11 artikla (kyseisen sopimuksen J-J.11 artikla on korvattu EU 11-28 artiklalla); neuvoston päätös 93/731/EY)

2 Neuvosto - Yleisön oikeus tutustua neuvoston asiakirjoihin - Päätös 93/731/EY - Asiakirjoihin tutustumista koskevan uudistetun pyynnön hylkääminen - Pyynnön tutkiminen - Velvollisuuden ulottuvuus

(Neuvoston päätöksen 93/731/EY 4 artikla ja 7 artiklan 1 kohta)

3 Neuvosto - Yleisön oikeus tutustua neuvoston asiakirjoihin - Päätös 93/731/EY - Poikkeukset asiakirjajulkisuudesta - Julkisen edun turvaaminen - Kansainväliset suhteet - Asiakirjoja koskevan tiedonsaantipyynnön epäävä päätös, joka liittyy neuvoston poliittisluonteisiin tehtäviin - Tuomioistuinvalvonnan ulottuvuus ja rajat

(Euroopan unionista tehdyn sopimuksen J.11 artikla (kyseisen sopimuksen J-J.11 artikla on korvattu EU 11-28 artiklalla); neuvoston päätöksen 93/731/EY 4 artiklan 1 kohta)

4 Neuvosto - Yleisön oikeus tutustua neuvoston asiakirjoihin - Päätös 93/731/EY - Poikkeukset asiakirjajulkisuudesta - Asiakirjojen antamisesta kieltäytyminen tutkimatta ennalta mahdollisuutta antaa oikeus tutustua asiakirjojen osiin, siltä osin kuin ne eivät kuulu poikkeusten soveltamisalaan - Lainvastaisuus

(Neuvoston päätöksen 93/731/EY 4 artiklan 1 kohta)

5 Ensimmäisen oikeusasteen tuomioistuin on toimivaltainen tutkimaan kumoamiskanteen, joka on nostettu sellaista neuvoston päätöstä vastaan, jolla kantajalta evätään tilaisuus tutustua asiakirjoihin, vaikka nämä on hyväksytty Euroopan unionista tehtyyn sopimukseen sisältyvän, yhteistä ulko- ja turvallisuuspolitiikkaa koskevan V osaston perusteella. Yleisön oikeudesta tutustua neuvoston asiakirjoihin tehtyä päätöstä 93/731/EY sovelletaan kaikkiin neuvoston asiakirjoihin niiden sisällöstä riippumatta. Toisaalta sellaisia säädöksiä, jotka on annettu EY:n perustamissopimuksen 151 artiklan 3 kohdan nojalla (josta on muutettuna tullut EY 207 artiklan 3 kohta), joka on päätöksen 93/731/EY oikeudellinen perusta, sovelletaan Euroopan unionista tehdyn sopimuksen J.11 artiklan 1 kohdan mukaan (kyseisen sopimuksen J-J.11 artikla on korvattu EU 11-28 artiklalla) viimeksi mainitun sopimuksen V osastossa tarkoitettuja aloja koskeviin määräyksiin. Euroopan unionista tehdyn sopimuksen V osastoon liittyvät asiakirjat kuuluvat siten päätöksen 93/731/EY soveltamisalaan, koska toisin ei ole säädetty tai määrätty. Se, ettei ensimmäisen oikeusasteen tuomioistuin ole Euroopan unionista tehdyn sopimuksen L artiklan (josta on muutettuna tullut EU 46 artikla) mukaan toimivaltainen tutkimaan tämän sopimuksen V osastoon pohjautuvien toimenpiteiden laillisuutta, ei siis estä sitä, että tämä tuomioistuin on toimivaltainen tutkimaan kanteet, jotka koskevat yleisön oikeutta saada tietoja näistä toimenpiteistä.

6 Yleisön oikeudesta tutustua neuvoston asiakirjoihin tehdyn päätöksen 93/731/EY systematiikasta ilmenee, että päätös kyseisen päätöksen 7 artiklan 1 kohdan perusteella tehdyn uudistetun pyynnön hylkäämisestä on tehtävä sen jälkeen, kun kyseiseen yksittäistapaukseen liittyviä asianhaaroja on todellakin tutkittu. Uudistetun pyynnön tutkimisen tarkoituksena on se, että neuvosto voi määrittää, kuuluuko pyydetyn asiakirjan luovuttaminen kyseisen päätöksen 4 artiklassa määrättyjen poikkeusten soveltamisalaan ja onko näin ollen kyseisen pyynnön osalta jätettävä soveltamatta sitä pääperiaatetta, jonka mukaan yleisöllä on oikeus tiedonsaantiin neuvoston asiakirjoista.

7 Neuvoston harkintavalta liittyy niihin poliittisluonteisiin tehtäviin, joita sillä on Euroopan unionista tehtyyn sopimukseen sisältyvän, ulko- ja turvallisuuspolitiikkaa koskevan V osaston perusteella. Juuri tätä toimivaltaansa käyttäen neuvoston on määritettävä ne seuraukset, joita tavanomaisten aseiden viennin työryhmän laatiman kertomuksen luovuttamisesta mahdollisesti aiheutuu Euroopan unionin kansainvälisille suhteille. Tämän vuoksi ensimmäisen oikeusasteen tuomioistuimen harjoittama valvonta, joka kohdistuu päätökseen, jolla evätään tilaisuus tutustua kertomukseen yleisön oikeudesta tutustua neuvoston asiakirjoihin tehdyn päätöksen 93/731/EY 4 artiklan 1 kohdan nojalla yleisen edun suojelemiseksi kansainvälisten suhteiden osalta, rajoittuu sen tutkimiseen, että menettelysääntöjä ja perusteluvelvollisuutta on noudatettu, että tosiseikat pitävät asiallisesti paikkansa, että näitä tosiseikkoja ei ole arvioitu ilmeisen virheellisesti ja ettei harkintavaltaa ole käytetty väärin.

8 Yleisön oikeudesta tutustua neuvoston asiakirjoihin tehdyn päätöksen 93/731/EY 4 artiklan 1 kohdassa tarkoitettuja poikkeuksia on tulkittava tiedonsaantioikeutta koskevan periaatteen ja suhteellisuusperiaatteen valossa. Tästä seuraa, että ennen kuin neuvosto epää tilaisuuden tutustua asiakirjaan sellaisenaan, sen on tutkittava, onko pyynnön esittäjälle mahdollista antaa tilaisuus tutustua niihin asiakirjan osiin, joita edellä mainitut poikkeukset eivät kata. Tiedonsaantioikeuden osalta kyseisellä päätöksellä pyritään myötävaikuttamaan siihen, että yleisöllä olisi mahdollisimman laaja oikeus saada tietoja, jotta toimielinten demokraattisuus ja yleisön luottamus hallintoon vahvistuisi. Sen sijaan suhteellisuusperiaatteen osalta yleisen edun suojelemista koskevaan päämäärään kansainvälisten suhteiden osalta voidaan päästä myös niin, että neuvosto poistaa kyseisen pyynnön käsittelemisen jälkeen ja asiaa tutkittuaan ne työryhmän kertomuksen osat, joista voi aiheutua haittaa kansainvälisille suhteille. Neuvoston päätös, jossa kantajalta evätään tilaisuus tutustua kyseiseen kertomukseen ilman, että neuvosto olisi ensin tutkinut asiaa edellä esitetyllä tavalla, sisältää oikeudellisen virheen, minkä vuoksi tämä päätös on kumottava.